หุ้นยุโรปปิดวานนี้พุ่งรับมุมมองบวกเจรจาหนี้กรีซ
ตลาดหุ้นยุโรปปิดพุ่งขึ้นแข็งแกร่งเมื่อคืนนี้ (22 มิ.ย.) ขานรับมุมมองที่เป็นบวกว่า กรีซและกลุ่มเจ้าหนี้ยุโรปจะสามารถทำข้อตกลงกันได้ภายในสัปดาห์นี้ หลังจากที่ประธานยูโรกรุ๊ปได้แสดงความพอใจต่อข้อเสนอใหม่จากรัฐบาลกรีซ
23 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.3% ปิดที่ 394.25 จุด, ดัชนี CAC-40 ตลาดหุ้นฝรั่งเศสปิดที่ 4,998.61 จุด พุ่งขึ้น 183.24 จุด หรือ +3.81%, ดัชนี DAX ตลาดหุ้นเยอรมันปิดที่ 11,460.50 จุด ทะยานขึ้น 420.40 จุด หรือ +3.81% และดัชนี FTSE 100 ปิดที่ 6,825.67 จุด เพิ่มขึ้น 115.22 จุด หรือ +1.72%
ตลาดหุ้นยุโรปทะยานขึ้นขานรับรายงานที่ว่า นายเจอโรน ดิจเซลโบลม ประธานยูโรกรุ๊ป และรัฐมนตรีคลังเนเธอร์แลนด์ กล่าวในการแถลงข่าวว่า ข้อเสนอใหม่จากรัฐบาลกรีซซึ่งเขาได้รับเมื่อวานนั้น ถือเป็นขั้นตอนในเชิงบวกในกระบวนการแก้ไขปัญหาหนี้กรีซ และอาจมีการบรรลุข้อตกลงภายในสัปดาห์นี้
ส่วนการประชุมรัฐมนตรีคลังยูโรโซน หรือยูโรกรุ๊ป เกี่ยวกับหนี้กรีซได้สิ้นสุดลงแล้วเมื่อวานนี้ โดยที่ประชุมให้การขานรับต่อข้อเสนอของกรีซ แต่ก็ขอเวลาอีกหลายวันเพื่อศึกษารายละเอียดในข้อเสนอดังกล่าว เพื่อพิจารณาว่าจะผ่านความเห็นชอบหรือไม่ โดยรัฐมนตรีคลังยูโรโซนจะประชุมกันอีกครั้งภายในสัปดาห์นี้
ทั้งนี้ ผู้นำสหภาพยุโรป (EU) จะจัดการประชุมสุดยอดในวันที่ 25-26 มิ.ย. ก่อนที่กรีซจะครบกำหนดชำระหนี้วงเงิน 1.6 พันล้านยูโรแก่กองทุนการเงินระหว่างประเทศ (IMF) ในวันที่ 30 มิ.ย. โดยมุมองเชิงบวกที่มีต่อการเจรจาดังกล่าวนั้น ช่วยหนุนหุ้นกลุ่มธนาคารของกรีซพุ่งขึ้น โดยหุ้นอัลฟา แบงก์ หุ้นเนชันแนล แบงก์ ออฟ กรีซ และหุ้นพิเรอุส แบงก์ ต่างก็พุ่งขึ้นถ้วนหน้า
หุ้นกลุ่มสื่อสารทะยานขึ้นอย่างแข็งแกร่ง โดยหุ้น Bouygues พุ่งขึ้น 13% หุ้นอิเลียดปรับขึ้น 10% และหุ้นออเรนจ์ พุ่งขึ้น 7.5% ขณะที่นักลงทุนจับตาดูรายงานดัชนีผู้จัดการฝ่ายจัดซื้อ (PMI) เบื้องต้นเดือนมิ.ย.ของฝรั่งเศส เยอรมนี และกลุ่มยูโรโซนในวันนี้ตามเวลาไทย ส่วนในวันพรุ่งนี้ สถาบัน Ifo จะเปิดเผยดัชนีความเชื่อมั่นทางธุรกิจเดือนมิ.ย.ของเยอรมนี และฝรั่งเศสจะเปิดเผยจีดีพีไตรมาส 1/2558